A sclarî ai fruts cemût protezisi des “besteatis”, cumò che ben planc si pues tornâ a saltâ fûr di cjase, a rivin Free&Ulli, la moscje simpatiche e il grues crot protagoniscj de gnove iniziative metude in vore de ARLeF – Agjenzie Regjonâl pe Lenghe Furlane. A son i personaçs de schede a fumets par furlan “Free&Ulli e lis besteatis”, distribuide in anteprime ai 250 fruts dal Comun di Murùs intal kit che l’Assessorât aes Politichis sociâls al à prontât pai siei piçui citadins, e che ur à fat rivâ midiant dai volontaris de Protezion Civîl. Intal kit dal Comun, a son ancje dôs mascarutis che si puedin lavâ e tornâ a doprâ e la “Guida Galattica al Coronavirus”, un librut nassût de colaborazion dai cuatri museus talians dai fruts.A meti in maniere simboliche il prin kit intes mans di Alice, piçule citadine di Breçà, a son stâts il president dal ARLeF, Eros Cisilino, la Sindiche di Murùs, Albina Montagnese e la assessore aes Politichis Sociâls, Manuela Liva.
«Cun grant plasê si sin metûts dongje dal Comun di Murùs in cheste iniziative impuartante – al dîs il president Cisilino -. Il nestri Free&Ulli e lis besteatis al è un progjet realizât di pueste pai plui piçui, doprant la lenghe furlane e il fumet, tant che struments bogns par sclarî – cuntun lengaç sempliç – trop che al sedi impuartant protezisi. O vin sielzût di fâlu cun doi personaçs che i fruts a cognossin, che a animin tantis bielis storiis contadis ancje te trasmission televisive Maman!, e che a son il risultât de creativitât de ilustradore Patrizia Geremia. La schede si pues discjamâle dal nestri sît e o sin daûr a fâ ancje la version video che e sarà promovude intai prossims dîs sui nestris canâi socials. Il nestri obietîf al è chel di rivâ a ducj i fruts dai comuns furlanofons. La promozion de salût doprant la lenghe furlane, al è un dai intervents specifics li che la Agjenzie e je daûr a lavorâ in chest moment, cemût che a dimostrin lis tantis iniziativis metudis in cjamp dutune cu la Protezion Civîl e cu la Direzion Salût de nestre Regjon»
«Cun cheste iniziative, destinade a ducj i fruts fin ai 11 agns – e sclarìs la Sindiche Montagnese – o vin volût rispuindi aes tantis domandis che i nestris fruts si fasin, par che a puedin acetâ e capî miôr i limits e i vincui che cumò a frenin la lôr vivarosetât, la voie di vicinance cun chei altris fruts, e ur disìn: vêt fiducie inte sience, vêt fiducie in nô adults, vêt fiducie in voaltris, parcè che al larà dut ben!».
fur_Latn fur_Latn fur_Latn